CPN ร่วง 5.07% คาดกังวล “คาร์บอมบ์” ช่วงสิ้นเดือนนี้
CPN ร่วง 5.07% คาดกังวล "คาร์บอมบ์" ช่วงสิ้นเดือนนี้ ล่าสุด ณ เวลา 11.30 น.ราคาอยู่ที่ 51.50 บาท ลบ 2.75 บาท หรือ 5.07% สูงสุดที่ 53.50 บาท ต่ำสุดที่ 50.75 บาท มูลค่าซื้อขายที่ 549.73 ล้านบาท 
12 ต.ค. 2559

ผู้สื่อข่าวรายงานว่า ราคาหุ้นบริษัท เซ็นทรัลพัฒนา จำกัด (มหาชน) หรือ CPN ณ เวลา 11.30 น.ราคาอยู่ที่ 51.50 บาท ลบ 2.75บาท หรือ 5.07% สูงสุดที่  53.50 บาท ต่ำสุดที่ 50.75 บาท มูลค่าซื้อขายที่ 549.73 ล้านบาท 
 
นายโดม คุณประยูณสวัสดิ์ นักวิเคราะห์หลักทรัพย์ บล.คันทรี่ กรุ๊ป เปิดเผยว่า CPN เช้านี้ปรับตัวลงค่อนข้างมาก คาดว่าสาวนหนึ่งรับผลจากภาพรวมตลาดที่ปรับตัวลง และความกังวลการเตือนคาร์บอมบ์ในกรุงเทพฯและปริมณฑล ช่วงระหว่างวันที่ 25-30 ต.ค.นี้ ซึ่งเป็นการมองในแง่ของความปลอดภัยของนักท่องเที่ยว
โดยวานนี้ เจ้าหน้าที่ตำรวจหน่วยคอมมานโดได้นำกำลังออกตรวจละเอียดห้างหลายแห่งใจกลางกรุงเทพ หลังจากมีการข่าวเตือนว่าอาจมีการเตรียมก่อเหตุร้าย
อนึ่ง เมื่อวันที่ 10 ต.ค.59 พลตำรวจเอกศรีวราห์ รังสิพราหมณกุล รองผู้บัญชาการตำรวจแห่งชาติ ได้เรียกประชุมฝ่ายความมั่นคง หลังหน่วยข่าวกรองได้รับแจ้งข่าวว่าจะมีกลุ่มก่อการร้ายเตรียมก่อเหตุคาร์บอมบ์ 3 จุด ในพื้นที่กรุงเทพฯ และปริมณฑล ระหว่างวันที่ 25-30 ตุลาคม โดยมีเป้าหมายหรือพื้นที่เสี่ยง ได้แก่ ห้างสรรพสินค้า ลานจอดรถ และตามแหล่งท่องเที่ยว
ทั้งนี้ภายหลังการประชุม พลตำรวจเอกศรีวราห์ ยอมรับว่า มีการแจ้งเตือนเหตุก่อการร้ายในพื้นที่ กทม. ช่วงปลายเดือนตุลาคมจริง โดยข่าวระบุผู้ที่จะมาก่อเหตุเป็นกลุ่มที่ก่อเหตุใน 3 จังหวัดชายแดนภาคใต้ จึงได้กำชับเจ้าหน้าที่ทุกหน่วยที่เกี่ยวข้อง ปฏิบัติตามมาตรการป้องกันการก่อการร้าย และการก่อวินาศกรรม โดยเฉพาะพื้นที่เสี่ยงดังกล่าว
ด้านนายภาดล วรรณรัตน์ ผู้อำนวยการฝ่ายวิเคราะห์หลักทรัพย์ บล.เมย์แบงก์ กิมเอ็ง (ประเทศไทย) กล่าวว่า ราคาหุ้น CPN เช้านี้ปรับตัวลงค่อนข้างมาก คาดว่าจะเป็นการขายล็อคกำไรของนักลงทุน ภายหลังจากที่ราคาหุ้น CPN ได้หลุดเส้น 200 วันที่ 54 บาท ลงไป พร้อมให้แนวรับ 50 บาท ส่วนแนวต้าน 54 บาท